**Bod č. 7**

**MESTSKÉ ZASTUPITEĽSTVO V STUPAVE**

Materiál na rokovanie

Mestského zastupiteľstva v Stupave

dňa 18. 05. 2017

**Návrh VZN č. ...../2017 o určení nových názvov ulíc v meste Stupava**

**Predkladateľ**: **Materiál obsahuje**: 1. návrh uznesenia

Mgr. Zuzana Lovíšková, v.r. 2. dôvodovú správu

ved. oddelenia všeobecnej a vnútornej správy

**Zodpovedný:**

Mgr. Zuzana Lovíšková, v.r.

ved. oddelenia všeobecnej a vnútornej správy

**Spracovateľ:**

Mgr. Zuzana Lovíšková, v.r.

ved. oddelenia všeobecnej a vnútornej správy

**Návrh uznesenia:**

Mestské zastupiteľstvo v Stupave

1. **s c h v a ľ u j e**

Všeobecne záväzné nariadenie č. ........../2017 o určení nových názvov ulíc v meste Stupava

1. **m e n í**

názvy ulíc v meste Stupava v zmysle predloženého VZN

**Dôvodová správa**

Návrh Všeobecne záväzného nariadenia o určení nových názvov ulíc mesta Stupava bol pripravený v spolupráci s Názvoslovnou komisiou, ktorá na svojom zasadnutí prerokovala návrhy pomenovania lokality pri kultúrnom dome a odporučila MsZ pomenovať túto časť mesta ako **Troyerovo námestie.** Námestie bude ohraničené ulicami Agátová, Kúpeľná, Cementárenská, Mlynská.

Názvoslovná komisia na svojom zasadnutí prerokovala návrh premenovania časti Námestia Milana Rastislava Štefánika a odporučila MsZ premenovať túto časť na - **Ulica Maxa Reinhardta**.Ulicu bude tvoriť úsek od napojenia na Hlavnú ulicu pri objekte Hlavná 30 (Tatrabanka) po budovu synagógy.

Názvoslovná komisia na svojom zasadnutí prerokovala návrh premenovania časť ulice Nová a Park a pomenovanie nových ulíc v lokalite Obora a odporučila MsZ premenovať ulicu Nová v časti od autobusovej zástavky Obora po ulicu U Kozánka a ulica Park pri bývalom kúpalisku tvoriace gaštanovú alej na **Cesta grófa** **Károlyiho** a zároveň odporúča pomenovať novovzniknuté ulice v lokalite Obora na ulicu **Medzipotočná**, **Líščia**, **Jelenia** a **Pajštúnska**.

Návrh VZN o určení nových názvov ulíc mesta Stupava bol zverejnený na úradnej tabuli a na webovej stránke mesta dňa 02.05.2017.

Materiál bol predložený na rokovanie MsR, ktorá odporučila návrh VZN schváliť.

Príloha č. 1

**TROYEROVO NÁMESTIE**

Šľachtická rodina Troyerovcov má svoje korene v Tirolsku, šľachtický titul získali v 15. storočí. Zakladateľom uhorskej vetvy rodu bol Joachim Troyer a jeho bratia Kristián a Gašpar. Joachim Troyer pracoval v službách Fuggerovcov a neskôr Pálffyovcov na červenokamenskom panstve.

Členovia rodu Troyer sa usadili aj v Stupave, prefekt hradu Červený Kameň Joachim Troyer si zobral za manželku Alžbetu, dcéru stupavského šľachtica Martina Dietricha. Spolu s nevestou získal aj stupavskú dietrichovskú kúriu, v Stupave sa im v roku 1683 narodila dcéra Alžbeta. Mužskí členovia rodu zastávali v 17. - 18. storočí významné správne funkcie na stupavskom pálffyovskom panstve. Početné genealogické údaje o krstoch, sobášoch a úmrtiach členov stupavskej rodiny Troyerovcov podávajú matriky stupavskej farnosti. Troyerovskú kúriu vyženil sobášom šľachtic Eduard Maurer von Kronegg, pôvodom z Hřivic (dnes Česká republika), v roku 1854 si v Stupave zobral za manželku vdovu Matildu Buocovú, rodenú Troyerovú. Pôvodne Troyerovská, neskôr Maurerovská kúria stojí dodnes na Agátovej ulici, postavená bola pravdepodobne na začiatku 19. storočia.

Šľachtická kúria Troyerovcov dnes predstavuje ojedinelý solitér tohto typu panského sídla v Stupave. Napriek zničenej fasáde a schátranému stavu predstavuje pre naše mesto cennú pamiatku, ktorá čaká na citlivú obnovu. Príslušníci Troyerovskej rodiny boli v Stupave prítomní takmer 250 rokov, jej členovia zastávali dôležité funkcie na stupavskom pálffyovskom panstve a v správe Bratislavskej župy.

Troyerovci žili v Stupave takmer až do konca 19. storočia, v roku 1890 zomrela ako posledná 80 ročná Mária Troyerová. Na stupavskom cintoríne sa zachovali štyri náhrobníky patriace členom rodiny Troyer s vyobrazeným erbom rodu.

**ULICA MAXA REINHARDTA**

Herec, filmový a najmä divadelný režisér Max Reinhardt (1873 - 1943) patrí medzi najväčšie osobnosti nášho mesta. Priamo v Stupave sa síce nanarodil, zo Stupavy však pochádzal jeho otec, ktorý tu do svojej dospelosti aj býval.

Viliam, otec Maxa Reinhardta, býval v Stupave, rodina sa pôvodne volala Goldmann. Viliam sa živil ako obchodník, býval v dnešnej Mlynskej ulici, neskôr sa odsťahoval do Viedne, kde zostal žiť aj po sobáši so svojou manželkou. Ich syn, svetoznámy divadelný režisér a herec Max si zmenil priezvisko v roku 1904, na začiatku svojej divadelnej kariéry. Štatistika hovorí, že inscenoval asi 3 000 predstavení Shakespearových hier. Počas prvej svetovej vojny pôsobil ako riaditeľ obrovskej *Berliner Volksbhne*, ktorá bola pre 2 000 divákov. Dva roky po skončení prvej svetovej vojny dal prestavať (spolu s architektom Hansom Poelzigom) starý Schumannov cirkus na veľkolepý *Grosses Schauspielhaus*, ktorý pojal 3 000 divákov a Reinhardt v ňom chcel obnoviť antické divadlo. Od roku 1924 pôsobil vo Viedni, kde riadil *Theater in der Josefstadt*, s ktorým pravidelne hosťoval v Bratislave v rámci nemeckej divadelnej sezóny. V Rakúsku, neďaleko Salzburgu, si kúpil zámok Leopoldskron, v ktorom inscenoval tri divadelné predstavenia. Pohostinsky režíroval v Berlíne a vo Florencii, v Benátkach na námestí i v americkom Oxforde. V roku 1932, po víťazstve národného socializmu, musel opustiť Nemecko a vzdať sa funkcie riaditeľa *Deutsches Theater*, v tom čase najlepšieho divadla v Berlíne, ktoré viedol s krátkou prestávkou od roku 1905. V roku 1935 sa oženil s herečkou Helen Thimig (1889 – 1974), dcérou herca Huga Thimiga.

Nástupom fašizmu v Európe odišiel do Ameriky, kde pôsobil vo filmových spoločnostiach. Vychoval rad úspešných a známych hercov. Max Reinhardt je právom považovaný za vynikajúceho herca, režiséra, experimentátora a odvážneho podnikateľa. Dôraz kládol hlavne na herecký prejav, sám obdarený veľkou fantáziou a talentom vedel vyprovokovať hercov k veľkým výkonom. Začal dôsledne využívať otáčavé javisko a kruhový horizont ale hlavne novým spôsobom osvetloval javisko. Zrušil staré rampové osvetlenie a zaviedol používanie reflektorov. Jeho ďalšia novinka bola časté využívanie hudby na umocnenie zážitku z predstavenia.

Zaujímavosťou je, že obec Stupava riešila v roku 1932 s negatívnym výsledkom domovskú príslušnosť Maxa Reinhardta. O dva roky neskôr je v obecnej zápisnici uvedené, že Max Reinhardt získal československé štátne občianstvo a rada doporučuje kladne posúdiť žiadosť Maxovho brata Víťazoslava a udeliť mu príslušnosť do Stupavy.

**Ulica v blízkosti autobusovej zastávky Obora**

Najbližšia ulica bola pomenovaná *U Kozánka*, podľa panského revírnika, ktorý býval v neďalekej horáni, autobusová zastávka v blízkosti má názov *Obora*.

Na historických mapách z konca 19. storočia je miesto, kde práve prebieha výstavba označené starým chotárnym názvom Klčovanice (*Klcsovanicze*, *Kucsovanicze*). Sloveso *klčovať* sa používalo od 16. storočia, označovalo odstraňovanie koreňov (klče). Ostatné pomenovania chotárov v danej lokalite niesli názov *Medzi potoki, Šarove luki, Kopanice, Pod liscima jamami.*

Názov obora je českým pomenovaním, v slovenčine sa používa slovo zvernica. V druhej polovici 19. storočia si na veľkej lesnej ploche medzi Stupavou, Borinkou a Lozornom zriadil majiteľ stupavského veľkostatku gróf Károlyi veľkú zvernicu ohradenú pletivom. Hlavná prístupová cesta lemovaná alejou pagaštana konského od dnešnej autobusovej zastávky, vedúca k horárni a zvernici, zostala v pamäti uchovaná ako Obora aj desiatky rokov po zániku zvernice.

**Návrh**

**VZN č. ............../2017 o určení nových názvov ulíc v meste Stupava**

Mesto Stupava v súlade s ustanovením § 2b ods. 1 zákona č. 369/1990 Zb. o obecnom zriadení v znení neskorších predpisov a príslušnými ustanoveniami vyhlášky MV SR č. 31/2003 Z.z., ktorou sa ustanovujú podrobnosti o označovaní ulíc a iných verejných priestranstiev a o číslovaní stavieb vydáva

**VŠEOBECNE ZÁVÄZNÉ NARIADENIE Mesta STUPAVA č. .../2017**

**Určenie nových názvov ulíc v meste Stupava**

Nové názvy:

**1. Lokalita OBORA Medzipotočná ulica** (hlavná)

**2. Lokalita OBORA Líščia ulica** (dve ulice pri sebe)

**3. Lokalita OBORA Jelenia ulica** (dve ulice pri sebe)

**4. Lokalita OBORA Pajštúnska ulica** (krátka slepá ulica najbližšie k odbočke na hrad

Pajštún)

**5. Lokalita PRI KULTÚRNOM DOME Troyerovo námestie (**Námestie bude ohraničené

ulicami Agátová, Kúpeľná, Cementárenská, Mlynská)

**6. Lokalita LESNÁ Hrabová ulica**

Premenovanie názvov:

1. Nová ulica (v časti od autobusovej zástavky Obora po ulicu U Kozánka) a ulica Park (pri bývalom kúpalisku tvoriace gaštanovú alej) sa premenujú na **Cesta grófa Károlyiho**
2. Časť Námestia Milana Rastislava Štefánika sa premenuje na **Ulica Maxa Reinhardta (**bude tvoriť úsek od napojenia na Hlavnú ulicu pri objekte Hlavná 30 (Tatrabanka) po budovu synagógy).

**Záverečné ustanovenia**

1. Mestské zastupiteľstvo v Stupave schválilo toto Všeobecne záväzné nariadenie dňa ................ 2017, uznesením č. .........../2017.
2. Toto všeobecne záväzné nariadenie nadobúda účinnosť dňom .................2017

V Stupave, dňa .................... 2017

Ing., Mgr. art. Roman Maroš

primátor mesta